b'\n_START_ARTICLE_\nNusku\n_START_PARAGRAPH_\nNusku arba Nuska \xe2\x80\x93 dievyb\xc4\x97 Mesopotamijos mitologijoje, dievo Enlilio pasiuntinys, kartais laikomas ir jo s\xc5\xabnumi. Viename \xc5\xa1umer\xc5\xb3 himn\xc5\xb3 \xe2\x80\x93 Enulo ir Ninul\xc4\x97s (Enlilio prot\xc4\x97vi\xc5\xb3 pagal vien\xc4\x85 versij\xc5\xb3) s\xc5\xabnus. Buvo siejamas su ugnimi ir \xc5\xa1viesa. Kai kada Nusku laikytas ugnies dievo Gibilio t\xc4\x97vu. \xc5\xbdinios apie Nusku siekia apie 2600 m. pr. m. e._NEWLINE_\xc5\xa0umer\xc5\xb3 poemoje pasakojama, kaip Nusku \xc4\xafteikia Isino karaliui I\xc5\xa1me-Daganui karali\xc5\xa1k\xc4\x85j\xc4\xaf skeptr\xc4\x85. Taip parodoma, kad karaliaus vald\xc5\xbei\xc4\x85 sankcionuoja pats dievas Enlilis. Uruko mieste rastas Seleukid\xc5\xb3 valstyb\xc4\x97s laikotarpio tekstas apra\xc5\xa1o naktin\xc4\x99 aukojimo ceremonij\xc4\x85. Diev\xc5\xb3 (tarp j\xc5\xb3 ir Nusku) statulos b\xc5\xabdavo ne\xc5\xa1amos paskui liepsnojant\xc4\xaf degl\xc4\x85 \xc4\xaf Anu \xc5\xa1ventykl\xc4\x85. \xc5\xa0io laikotarpio tekstuose Nusku \xe2\x80\x93 ugnies dievyb\xc4\x97, dievo Anu pasiuntinys ar s\xc5\xabnus._NEWLINE_Nusku simbolis \xe2\x80\x93 lempa. Mesopotamijos mene ji aptinkama pradedant Kasit\xc5\xb3 dinastijos laikais ir baigiant Naujosios Babilonijos karalyst\xc4\x97s laikotarpiu._NEWLINE_Nusku buvo vienas i\xc5\xa1 diev\xc5\xb3, kuri\xc5\xb3 u\xc5\xbekalb\xc4\x97jimais \xc5\xa1auktasi, siekiant apsisaugoti nuo pikt\xc5\xb3 burt\xc5\xb3. Manyta, kad paded\xc4\x85s \xc5\xbemon\xc4\x97ms nakt\xc4\xaf, apsaug\xc4\x85s nuo ko\xc5\xa1mar\xc5\xb3. Aptiktas Asirijos imperijos laikotarpiu datuojamas amuletas, kuriame pavaizduotas kambarys su Nusku simbolizuojan\xc4\x8dia lempa. \xc5\xa0is amuletas buvo skirtas nakties metu apsisaugoti nuo demon\xc4\x97s Lama\xc5\xa1tu, kaip manyta, puolan\xc4\x8dios n\xc4\x97\xc5\xa1\xc4\x8dias moteris, gimdyves ir k\xc5\xabdikius._NEWLINE_Asirijos imperijos laikotarpiu Nusku drauge su kitomis dievyb\xc4\x97mis buvo garbinamas Harane (dabartin\xc4\x97je Turkijoje, netoli Sirijos sienos). \xc4\x8cia jis laikytas m\xc4\x97nulio dievo Sino, kuris buvo auk\xc5\xa1\xc4\x8diausioji dievyb\xc4\x97 Harane, s\xc5\xabnumi. Harane did\xc5\xbei\xc4\x85j\xc4\x85 gyventoj\xc5\xb3 dal\xc4\xaf sudar\xc4\x97 aram\xc4\x97jai, tod\xc4\x97l manoma, jog Asirijos imperijos laikotarpio asmenvard\xc5\xbeiuose aptinkamas d\xc4\x97muo Nasuh atitinka b\xc5\xabtent Nusku. J\xc4\xaf grei\xc4\x8diausiai atitinka ir \xc4\xafra\xc5\xa1uose senov\xc4\x97s aram\xc4\x97j\xc5\xb3 kalba pasitaikantis dievyb\xc4\x97s vardas Nsk. Esama po\xc5\xbeymi\xc5\xb3, kad Nusku ir susijusi\xc5\xb3 dievybi\xc5\xb3 kultas \xc5\xa1iame regione dar buvo i\xc5\xa1silaik\xc4\x99s pirmaisiais m\xc5\xabs\xc5\xb3 eros am\xc5\xbeiais.'